ปัจจัยความเสี่ยง

บริษัทให้ความสำคัญต่อการจัดการความเสี่ยงซึ่งมีผลต่อการดำเนินงาน
ทั้งปัจจัยความเสี่ยงจากภายนอกบริษัท และจากภายในบริษัท
โดยบริษัทมีวิธีการลดความเสี่ยงจากปัจจัยต่างๆ ดังนี้

ธุรกิจให้บริการด้านอสังหาริมทรัพย์ และการลงทุน

ความเสี่ยงจากสภาวะเศรษฐกิจและการเมือง

การพัฒนาและการลงทุนในธุรกิจอสังหาริมทรัพย์ และธุรกิจโรงแรม รวมไปถึงการลงทุนทางตรงอื่นๆ
ได้รับผลกระทบจากปัจจัยด้านเศรษฐกิจและการเมืองอย่างมาก
แนวทางการดำเนินธุรกิจมักจะผันแปรไปตามสภาวะเศรษฐกิจและการเมืองในประเทศและทั่วโลก
ซึ่งปัจจัยความเสี่ยงนี้เป็นปัจจัยที่อยู่นอกเหนือการควบคุมของบริษัท
โดยทั่วไปผู้ประกอบการและนักลงทุนมักจะมีการปรับแผนกลยุทธ์ให้เข้ากับสภาพทางเศรษฐกิจและการเมืองที่เปลี่ยนแปลงไปในขณะนั้นๆ
เมื่อสภาวะทางธุรกิจและการเมืองไม่เอื้ออำนวย ธุรกิจอสังหาริมทรัพย์ และธุรกิจโรงแรม
(ทั้งที่เป็นการให้คำปรึกษา และที่ลงทุนเอง) มักจะมีการชะลอตัวตามสภาพของตลาด

อย่างไรก็ตามบริษัทเชื่อว่ายังมีโอกาสในการลงทุนในลักษณะเฉพาะท่ามกลางสภาวะที่ไม่เอื้ออำนวยนี้
ซึ่งเป็นไปในทางเดียวกับกลยุทธ์ในการลงทุนของบริษัท
ซึ่งสภาวะเศรษฐกิจโลกที่ตกต่ำลงอย่างรวดเร็วในช่วงครึ่งปีหลังของปี 2551
และเหตุการณ์ความไม่สงบทางการเมืองในประเทศไทยในปี 2553
ได้ก่อให้เกิดภาวะชะลอตัวต่อการลงทุนในอสังหาริมทรัพย์และโรงแรมในประเทศไทย
และการลงทุนในธุรกิจดังกล่าวของบริษัท แต่ก็ได้ทำให้เกิดการปรับทิศทางธุรกิจของบริษัท
ไปยังภาคธุรกิจที่ได้ประโยชน์จากเหตุการณ์ดังกล่าว เช่นธุรกิจโรงแรมราคาประหยัด
และบริษัทก็ยังคงมองหาโอกาสการลงทุนในระยะกลางและระยะยาวในภาคธุรกิจอสังหาริมทรัพย์และโรงแรม
ซึ่งมักจะพลิกฟื้นได้อย่างรวดเร็วภายหลังสภาวะย่ำแย่ทางเศรษฐกิจ

ในการมองหาโอกาสการลงทุน บริษัท ไม่ได้จำกัดตัวเองอยู่ในภาคธุรกิจใดธุรกิจหนึ่ง
โดยจะยืดหยุ่นพอที่จะติดต่อกับลูกค้าในภาคธุรกิจหรืออุตสาหกรรมที่หลากหลาย
อีกทั้งในธุรกิจการลงทุนนั้น ยังมีบริการด้านอื่นๆ อีกหลากลหายเช่นการจัดโครงสร้างทางการเงิน
และการศึกษาความเป็นได้ ที่บริษัทสามารถเสนอให้แก่ลูกค้าได้
นักลงทุนนั้นมักจะมองหาโอกาสทางธุรกิจทั้งในช่วงเวลาที่ดี และไม่ดี
และบริษัทก็ตระหนักที่จะต้องวางตำแหน่งตัวเองให้เหมาะสมและคว้าโอกาสทางธุรกิจใหม่ๆ
ที่เกิดขึ้นเสมอ

ความเสี่ยงจากสภาวะตลาดอสังหาริมทรัพย์

ปัจจัยทางตลาดอสังหาริมทรัพย์มีผลกระทบต่อธุรกิจอสังหาริมทรัพย์โดยตรงทั้งในแง่การพัฒนาและการลงทุนต่างๆในอสังหาริมทรัพย์
อย่างไรก็ตามปัจจัยทางตลาดอสังหาริมทรัพย์จะมีผลกระทบเฉพาะกลุ่มและประเภทของโครงการที่แตกต่างกันไปภายในตลาดโดยรวมทั้งหมด
บริษัทเชื่อว่าตลาดอสังหาริมทรัพย์ในประเทศไทยมีความหลากหลายทั้งในด้านทางภูมิศาสตร์และประเภทของโครงการ
ในการให้บริการที่ปรึกษาบริษัทจะไม่ยึดติดกับประเภทของอสังหาริมทรัพย์
การดำเนินงานในภาคธุรกิจการโรงแรมและที่อยู่อาศัยจะแบ่งเป็นระดับต่างๆเพื่อรองรับกลุ่มลูกค้าที่แตกต่างกันไป
ส่วนการลงทุนหรือพัฒนาโครงการของบริษัท
จะต้องมีการศึกษาอย่างรอบคอบก่อนที่จะลงทุนในธุรกิจนั้นๆโดยใช้มาตรการต่างๆเพื่อเป็นการลดปัจจัยความเสี่ยง

ความเสี่ยงจากการแข่งขันและฐานลูกค้า

บริการที่บริษัทเสนอให้แก่ลูกค้านั้นแตกต่างและตรงตามความต้องการเฉพาะของลูกค้าแต่ละราย
โดยบริษัทจะให้ความสำคัญกับลูกค้าต่างชาติซึ่งบริษัทเชื่อว่ามีความต้องการที่เฉพาะเจาะจงในการลงทุนทั้งในประเทศไทยและในภูมิภาคเอเซีย
โดยบริการเหล่านั้นมีหลากหลายตั้งแต่การตรวจสอบข้อมูลก่อนการลงทุน
การศึกษาความเป็นไปได้ขอโครงการ การวางโครงสร้างการลงทุน
ไปจนถึงการจัดการการลงทุนและบริหารทรัพย์สิน
ความสามารถในการเข้าถึงและทำงานได้อย่งาราบรื่นกับนักลงทุนต่างชาติที่ต้องการจะเริ่มธุรกิจในประเทศไทย
หรือชาติอื่นในภูมภาคเอเซีย
ทำให้บริษัทมีความได้เปรียบทางด้านการแข่งขันเหนือบริษัทที่ปรึกษารายอื่นๆ
ที่มักจะแค่ให้บริการให้คำปรึกษา แต่จะไม่ลงทุนร่วมกับลูกค้า
ซึ่งสิ่งนี้เองทำให้บริษัทมีความแตกต่างจากคู่แข่ง

ความเสี่ยงทางทรัพยากรบุคคล

หนึ่งในปัจจัยสำคัญในการดำเนินงานของบริษัท คือ ทรัพยากรบุคคล
เนื่องจากการให้บริการของบริษัทต้องมาจากบุคลากรที่มีความรู้ความเชี่ยวชาญในด้านต่างๆเป็นสำคัญ
ที่ผ่านมาบริษัทประสบความสำเร็จในการสรรหาผู้ร่วมงานในตำแหน่งสำคัญทั้งชาวไทยและชาวต่างชาติที่มีความสามารถและประสบการณ์เฉพาะทาง
บริษัทเชื่อว่าในอนาคตอันใกล้เมื่อธุรกิจเติบโตขึ้น
บริษัทจะเป็นที่สนใจและดึงดูดผู้มีความสามารถทั้งชาวไทยและชาวต่างชาติมาเป็นส่วนหนึ่งของการดำเนินธุรกิจ
บริษัทมีการวางแผนด้านการบริหารทรัพยากรบุคคลเพื่อให้ได้เป็นหนึ่งในนายจ้างที่น่าพึงพอใจมากที่สุดในประเทศไทยโดยได้มีการจัดสวัสดิการและผลตอบแทนให้แก่พนักงานเพื่อให้พนักงานเกิดแรงจูงใจในการทำงานระยะยาว
และบริษัทมีแผนที่จะจัดการฝึกงานสำหรับนักศึกษาที่กำลังศึกษาอยู่ในภาคเรียนสุดท้ายและจะมาร่วมงานกับบริษัทเมื่อจบภาคการศึกษาเพื่อให้นักศึกษาได้มีโอกาสเรียนรู้ชีวิตการทำงานจริงก่อนจบการศึกษา
ซึ่งการนี้บริษัทจะได้รับผลดีในการที่จะสามารถคัดเลือกบุคลากรที่มีความสามารถโดดเด่นมาร่วมงานกับบริษัทต่อไป

ธุรกิจสื่อดิจิตอล และสื่อสร้างสรรค์ (Digital and Creative Media)

ความเสี่ยงที่มีความเฉพาะเจาะจงในอุตสาหกรรม

ในการเป็นผู้ให้บริการ Content ผ่านมือถือแบบบอกรับสมาชิก หรือ “Value Added Service
(VAS)” บริษัทต้องเผชิญหน้ากับตลาดที่มีการแข่งขันค่อนข้างสูง อย่างไรก็ตาม
การแข่งขันที่ค่อนข้างสูงนี้เกิดจากผู้เล่นปัจจุบันในตลาดมากกว่าที่จะเป็นคู่แข่งที่เข้ามาใหม่
เนื่องจากตลาดของธุรกิจ VAS เริ่มเข้าสู่ช่วงอิ่มตัว
จึงเป็นช่วงที่บริษัทต่างๆต่างพยายามช่วงชิงส่วนแบ่งการตลาดกันอย่างหนัก
และเพราะตลาดเริ่มเสถียรแล้ว
เราจึงเห็นส่วนแบ่งการตลาดได้ชัดเจนขึ้นว่าผู้เล่นในตลาดส่วนใหญ่มีส่วนแบ่งเท่าใด
อย่างไรก็ตามความต้องการการให้บริการ Content ผ่านมือถือแบบบอกรับสมาชิก (VAS)
เริ่มลดลงในกลุ่มลูกค้าที่มีรายได้ระดับปานกลางถึงปานกลางค่อนข้างสูง
จึงเป็นสาเหตุให้เกิดการโต้แย้งกันเกี่ยวกับการเติบโตอย่างรวดเร็วของ Smart phone
และการเข้าถึงข้อมูลที่สามารถเข้าถึง content ต่างๆได้ฟรีผ่านอินเตอร์เนต
ซึ่งส่งผลต่อการใช้บริการ VASที่ลดลง อย่างไรก็ตาม กลุ่มเป้าหมายของ VAS
ซึ่งเป็นกลุ่มที่มีรายได้ต่ำยังคงใช้บริการ VAS อย่างต่อเนื่องโดยเฉพาะบริการดูดวง
ซึ่งเป็นบริการยอดนิยมในปัจจุบันและเป็นรายได้หลักของธุรกิจ สำหรับการแข่งกันสร้าง content
ใหม่ๆในตลาดนั้นยังไม่เกิดขึ้น เนื่องจากการหยุดชะงักของการให้สัมปทาน 3G
ซึ่งการที่ยังไม่มีบริการ 3G และโครงสร้างพื้นฐานนั้น ทำให้ยังไม่มี content
แบบใหม่ๆเข้ามาในตลาด ส่งผลให้นวัตกรรมพัฒนาอย่างเชื่องช้า

บริษัทพยายามลดความเสี่ยงจากธรรมชาติของตลาด
โดยปรับปรุงผลิตภัณฑ์และบริการให้มีประสิทธิภาพยิ่งขึ้น ตัดผลิตภัณฑ์ที่ไม่มีกำไรออก
และมุ่งเน้นเฉพาะผลิตภัณฑ์และบริการที่ให้กำไรมากที่สุด โดยเปลี่ยนจากการให้บริการ Content
ผ่านมือถือที่เน้นเฉพาะ Pop up content ซึ่งเปลี่ยนไปทุกเดือน
ต้องอาศัยการดูแลค่อนข้างสูงและเป็นการให้บริการ content
ที่เกิดขึ้นเพียงครั้งเดียวเป็นมุ่งเน้นการบริการที่ต้องบอกรับสมัครสมาชิกเพื่อให้ลูกค้าใช้บริการอย่างต่อเนื่องแทน
โดยทางบริษัทหันมาเน้นให้บริการ Content ซึ่งเป็นที่นิยมในสังคมไทย
นั่นคือบริการดูดวงและลอตเตอร์รี่
ซึ่งเป็นบริการที่ทำให้เกิดรายได้เป็นประจำอย่างต่อเนื่องและไม่เปลี่ยนไปตามกระแสนิยม
ส่งผลให้เกิดกำไรที่ต่อเนื่องและคาดการณ์ได้

ความเสี่ยงจากการเปลี่ยนแปลงของเทคโนโลยี

เนื่องจากบริษัททำธุรกิจที่เกี่ยวข้องเป็นอย่างมากกับการเปลี่ยนแปลงของเทคโนโลยีและข้อมูลข่าวสาร
จึงทำให้บริษัทมีความเสี่ยงที่เกิดจากการเปลี่ยนแปลงอย่างรวดเร็วของเทคโนโลยี
อย่างไรก็ตามการที่เทคโนโลยีในปัจจุบันพัฒนาไปอย่างรวดเร็วส่งผลโดยตรงต่อธุรกิจการให้บริการ
Content ผ่านมือถือแบบบอกรับสมาชิก (VAS)ของบริษัท
เนื่องจากเทคโนโลยีทำให้ประสิทธิภาพของโทรศัพท์มือถือสูงขึ้นเป็นอย่างมาก
โทรศัพท์มือถือสามารถรองรับข้อมูลได้มากขึ้น หลากหลายประเภทมากขึ้น
และสามารถรับข้อมูลที่ซับซ้อนยิ่งขึ้น ส่งผลให้การให้บริการ Content
บางอย่างของบริษัทได้รับความนิยมลดลง หรือบางบริการได้หมดความนิยมไป ยกตัวอย่างเช่น
การที่มือถือ Smart phone เติบโตอย่างรวดเร็ว มีผู้ใช้มือถือที่สามารถเชื่อมต่ออินเตอร์เน็ตได้
เพิ่มขึ้นมากมาย ส่งผลให้ Content ที่ต้องจ่ายเงินไม่เป็นที่น่าสนใจสำหรับคนกลุ่มนี้อีกต่อไป
อย่างไรก็ตามสิ่งที่กล่าวมานี้ไม่ได้ส่งผลต่อกลุ่มเป้าหมายของเราซึ่งเป็นกลุ่มที่มีรายได้ต่ำแต่อย่างใด
เพราะฉะนั้นกระแสของมือถือ smart phone
จึงยังไม่ส่งผลกระทบต่อการดำเนินธุรกิจของบริษัทในระยะเวลาหนึ่ง
อย่างไรก็ตามบริษัทยังศึกษาและวิจัยเทคโนโลยีใหม่ๆอย่างต่อเนื่องเพื่อรองรับการมาของเทคโนโลยี
3G และมือถือ Smart phone ราคาถูกที่จะมาตีตลาดกลุ่มเป้าหมายที่มีรายได้ต่ำในอนาคตอันใกล้
อันส่งผลต่อความเสี่ยงที่อาจเกิดขึ้นได้ในอนาคต ดังนั้น
การวิจัยศึกษาและพัฒนานวัตกรรมอย่างต่อเนื่องจึงเป็นอีกหนึ่งหนทางที่จะทำให้บริษัทคงความได้เปรียบในตลาดไว้ได้

ความเสี่ยงจากการเปลี่ยนแปลงของพฤติกรรมของผู้บริโภค

การให้บริการ Content ผ่านมือถือแบบบอกรับสมาชิก (VAS) ที่ส่งตรงสู่มือถือของผู้ใช้
ให้ผู้ใช้สามารถรับข่าวสาร ข้อมูล ความบันเทิงได้ผ่าน content หลากหลายรูปแบบนั้น
อย่างไรก็ตามแม้ว่าการให้บริการ Content ผ่านมือถือแบบบอกรับสมาชิก (VAS)
จะได้รับความนิยมเป็นอย่างมาก
แต่ความต้องการของกลุ่มเป้าหมายที่เปลี่ยนแปลงไปอย่างต่อเนื่องตามรสนิยมและกระแสนิยม
ทำให้บริษัทต้องเผชิญหน้ากับความเสี่ยงที่เกิดจากพฤติกรรมของผู้บริโภคที่เปลี่ยนไป
ความเสี่ยงนี้รวมถึงความนิยมในการใช้บริการ VAS ที่ลดลง
และความเสี่ยงที่เกิดจากบริการที่ลูกค้าต้องการแต่เป็นการให้บริการ Content ผ่านมือถือ (VAS)
ที่บริษัทยังไม่มี เพราะฉะนั้นการศึกษาวิจัยพฤติกรรมผู้บริโภคจึงเป็นสิ่งที่สำคัญเป็นอย่างมาก
นอกเหนือจากนี้บริษัทยังต้องพัฒนา Content
ใหม่ๆให้สอดคลองกับความต้องการของกลุ่มเป้าหมายที่เปลี่ยนแปลงไปตลอดเวลา
เพื่อรักษาฐานลูกค้าและทำให้ธุรกิจมีกำไรอย่างต่อเนื่องและมั่นคง

ความเสี่ยงจากผลประกอบการของบริษัทร่วมและกิจการร่วมค้า

บริษัทมีเงินลงทุนในบริษัทร่วม และบริษัทลูก ณ วันที่ 31 ธันวาคม 2554 คิดเป็นมูลตค่าประมาณ
44% ตามวิธีส่วนได้เสียโดยการลงทุนเหล่านี้ จะเป็นการลงทุนในธุรกิจอสังหาริมทรัพย์
การบริหารทรัพย์สิน และธุรกิจสื่อ ในปี 2553 และปี 2554
บริษัทรับรู้ส่วนแบ่งขาดทุนตามวิธีส่วนได้เสียจากบริษัทร่วมและกิจการร่วมค้า เป็นจำนวน 8.1
ล้านบาท และ 51.7 ล้านบาท หรือ 2.5% และ 59.6% ของกำไรสุทธิ ตามลำดับ

ดังนั้น
ผลประกอบการของบริษัทร่วมและกิจการร่วมค้าจึงส่งผลกระทบโดยตรงกับผลประกอบการของบริษัท
หรือกล่าวอีกนัยนึงได้ว่า หากผลประกอบการของบริษัทร่วมและกิจการร่วมค้าดีขึ้นอย่างมีสาระสำคัญ
จะมีผลทำให้บริษัทรับรู้ส่วนแบ่งกำไรจากเงินลงทุนดังกล่าวซึ่งทำให้กำไรสุทธิของบริษัทเพิ่มขึ้น
แต่ถ้าหากผลประกอบการของบริษัทร่วมและกิจการร่วมค้าดังกล่าวลดลง
ก็จะมีผลทำให้กำไรสุทธิของบริษัทลดลงด้วยเช่นกัน